(Ortografía tradicional) Rumal riꞌ ri winak aj Israel xquitzucuj u chapic ri Jesús rech cäquicämisaj,
rumal chi cuban tak waꞌ we riꞌ pa ri kꞌij re uxlanem.
Xubij cꞌu ri Jesús chque:
Ri nu Tat amakꞌel chacuninak petinak lok.
Rajwaxic cꞌut chi ri in xukujeꞌ quinchacunic,
—xcha chque.
Rumal riꞌ ri winak aj Israel xa sibalaj xpe na coyowal,
xcaj xquicämisaj ri Jesús rumal chi man nim tä xril wi ri cubij ri Pixab chrij ri kꞌij re uxlanem.
Man xuwi tä cꞌu riꞌ,
xane xukujeꞌ xujunamaj rib rucꞌ ri Dios aretak xubij chi ri Dios Are ru Tat.
Te riꞌ ri Jesús xubij chque:
Kas tzij quinbij chech alak chi ri u Cꞌojol ri Dios man cäcowin taj cꞌo jas cubano xak pa re wi.
Xuwi cubano jachique ri cärilo chi cuban ri u Tat.
Ronojel ri cuban ri u Tat,
cuban cꞌu ri u Cꞌojol xukujeꞌ.
Ri ka Tat sibalaj lokꞌ ri u Cꞌojol chuwäch,
cucꞌut cꞌu chuwäch jachique ri cuban ri Areꞌ.
Cucꞌut cꞌu na nimak tak cajmabal chuwäch ru Cꞌojol,
ri sibalaj cäcajmaj na alak.
Jeꞌ jas ri ka Tat queucꞌastajisaj ri cäminakib,
cuya cꞌu qui cꞌaslemal,
je riꞌ xukujeꞌ ri u Cꞌojol cuya cꞌaslemal chque jachin tak ri craj cuya wi.
Ri ka Tat man cukꞌat tä tzij puwiꞌ jachin jun,
xane u yoꞌm ronojel u wäch takanic pu kꞌab ru Cꞌojol rech ri Areꞌ cäkꞌatow tzij.
Je riꞌ rech conojel ri winak cäquiya u kꞌij ri u Cꞌojol ri Dios junam jas ri cäcaꞌn chuyaꞌic u kꞌij ri ka Tat.
Jachin ri man cuya tä u kꞌij ri u Cꞌojol ri Dios,
man cuya tä riꞌ u kꞌij ri ka Tat ri xutak lok ri Areꞌ.
Kas tzij quinbij chech alak chi jachin ri cutatabej ri nu tzij,
cäcojon cꞌu che ri Dios ri xintakow lok,
curik na riꞌ ri cꞌaslemal ri man cꞌo tä u qꞌuisic.
Man cäkꞌat tä cꞌu tzij puwiꞌ chi cäcꞌäjisax u wäch rumal chi elinak chic pa ri cämical re ri ojer cꞌaslemal,
cꞌo chic ri kas u cꞌaslemal.
Kas tzij quinbij chech alak chi cäpe na ri kꞌij,
cämic cꞌut ri kꞌij riꞌ aretak ri cäminakib cäquita na chi quinchꞌawic,
in riꞌ ri u Cꞌojol ri Dios.
Jachin tak ri cäquinimaj ri quinbij quecꞌasi na.
Ri ka Tat cꞌo cuinem pu kꞌab pa re wi chuyaꞌic cꞌaslemal,
xukujeꞌ u yoꞌm pa nu kꞌab in,
in riꞌ ri u Cꞌojol,
chi quincowinic quinya cꞌaslemal.
Xukujeꞌ u yoꞌm takanic pa nu kꞌab rech quinkꞌat tzij rumal chi ri in,
in riꞌ ri Ralcꞌual ri Dios ri Kas Winak.
Mäcajmaj alak waꞌ rumal chi copan na ri kꞌij aretak conojel ri cäminakib cäquita na chi quinchꞌawic.
Quebel na lok pa tak ri mukubal.
Ri caꞌnom ri utzil quecꞌastajic rech cäcꞌoji na qui cꞌaslemal.
Are cꞌu ri caꞌnom ri man utz taj quecꞌastajic rech cäkꞌat na tzij pa qui wiꞌ chi cäcꞌäjisax na qui wäch.
Ri in man cꞌo tä jas quincowin chubanic xak pa we wi.
Ri in quinkꞌat tzij xa jas ri quintak wi.
Jicom cꞌu quinban in chukꞌatic tzij.
Man are tä cꞌu quinban xa jas ri cwaj in,
xane are quinban jas ri craj ri nu Tat ri xintakow lok.
We ri in quinkꞌalajisaj ri kas tzij chwij chbil wib,
man cꞌo tä u patän riꞌ ri quinbij.
Cꞌo cꞌu Jun chic ri cꞌo jas cukꞌalajisaj chwij,
wetam cꞌut chi ri cubij ri Areꞌ chwij are kas tzij.
Ri alak xtak alak u taꞌic che ri tat Juan.
Ri xubij cꞌu ri areꞌ chech alak are kas tzij.
Ri in cꞌut man are tä cuꞌl nu cꞌux chrij ri cukꞌalajisaj jun winak chwij.
Xuwi quinbij waꞌ rech ri alak cärik na alak ru tobanic ri Dios.
Ri tat Juan are junam rucꞌ jun chäj o jun candela ri cäcꞌatic,
ri cäjuluwic.
Ri alak cꞌut xquicot alak quieb oxib kꞌij rucꞌ ri sakil riꞌ.
Cꞌo cꞌu na ri cäcꞌutuwic chi kas tzij ri quinbij.
Are utz na waꞌ chuwäch ri xukꞌalajisaj ri tat Juan chwij.
Ri tajin quinbano,
are waꞌ ri xinutak ri nu Tat chubanic.
Are cꞌu waꞌ ri cäcꞌutuwic chi kas tzij are ri nu Tat ri in takowinak lok.
Xukujeꞌ ri nu Tat ri xintakow lok cukꞌalajisaj ri kas tzij chwij,
pune ta ne ri alak man tom tä alak ri Areꞌ cächꞌawic,
man ilom tä cꞌu alak u wäch.
Man kajinak tä cꞌu ru Tzij ri Dios pa animaꞌ alak rumal chi man cäcojon tä alak che ri Jun ri takom lok rumal ri ka Tat.
Ri alak naꞌl cäsiqꞌuij alak u wäch ru Lokꞌ Pixab ri Dios ri Tzꞌibtalic rumal chi cächomaj alak chi chilaꞌ cärik wi alak ri cäyoꞌw ri cꞌaslemal ri man cꞌo tä u qꞌuisic.
Are cꞌu ru Lokꞌ Pixab ri Dios ri Tzꞌibtalic ri cukꞌalajisaj ri kas tzij chwij in.
Pune je riꞌ,
ri alak man caj tä alak cäpe alak wucꞌ rech cärik alak we cꞌaslemal riꞌ ri man cꞌo tä u qꞌuisic.
Ri in man cwaj taj chi cäyiꞌ nu kꞌij cumal ri winak.
Wetam cꞌu in ri animaꞌ alak,
wetam chi man caj tä alak ri Dios.
Ri in,
in petinak chuqꞌuexwäch ri nu Tat.
Ri alak cꞌut man xincꞌulaj tä alak.
Are cꞌu we ta cäpe jachin jun chic xak pa re wi,
¡are ri areꞌ cäcꞌulaj na alak!
¿A cäcowin lo alak riꞌ cäcojon alak chwe we xa cätzucuj alak u yaꞌic kꞌij alak chbil tak ib alak,
man are tä cätzucuj alak chi cäyiꞌ kꞌij alak rumal ri Dios ri xak xuwi Dios waꞌ cꞌolic?
Mächomaj alak chi ri in quinchap u bixic ri man utz taj chij alak cho ri nu Tat.
Ri cäbin na waꞌ chij alak are ri ka mam Moisés,
ri cuꞌbam cꞌux alak chrij.
We ta ri alak kas xcojon alak che ri xubij ri ka mam Moisés,
cäcojon ta cꞌu alak riꞌ chwe in rumal chi ri ka mam Moisés cꞌo ri u tzꞌibam chwij in.
We cꞌu man xcojon alak che ri xutzꞌibaj ri areꞌ,
¿jas ta cꞌu lo cäban alak chucojic ri quinbij in?
—xcha ri Jesús chque.